Cursul euro a scăzut pe 25 martie de la 4,9727 la 4,9711 lei.
După câteva zile fără operațiuni, piața monetară a fost ușor agitată iar indicii ROBOR au cunoscut scăderi marginale. Indicele ROBOR la trei luni a alunecat de la 6,07 la 6,06%, minim care nu a mai fost atins din 6 iunie 2022.
Indicele la 6 luni a scăzut de la 6,09 la 6,08%, cel mai mic nivel din 26 mai 2022, iar cel la 12 luni a coborât de la 6,10 la 6,09%, minim începând cu 19 mai 2022.
Ca de obicei, Trezoreria s-a împrumutat la începutul săptămânii.
Ea a atras 962,4 milioane lei cu scadența în mai 2027, peste valoarea programată 500 milioane lei, la un randament mediu de 6,21%/an.
Euro fluctua în culoarul 1,0802 – 1,0838 dolari iar media monedei americane a scăzut marginal de la 4,5967 la 4,5956 lei.
Pe plan internațional, dolarul a fost afectat ușor de deciziile luate de băncile centrale din Japonia și China de a aprecia monedele naționale.
Media francului elvețian a crescut de la 5,1049 lei, minim care nu a mai fost atins din iulie trecut, la 5,1180 lei.
La rândul ei, lira sterlină s-a apreciat la 5,8002 lei, după ce piețele s-au acomodat cu menținerea de către Banca Angliei a dobânzii de politică monetară la 5,25%, cel mai ridicat nivel începând din 2008.
Prețul gramului de aur a crescut marginal la 320,4858 lei.
Creșterea aurului, se vorbește deja de pragul de 2.300 dolari pentru a doua jumătate a anului, se datorează majorării plasamentelor într-un activ considerat drept un "refugiu" în perioadele în care riscurile geopolitice s-au amplificat (războiul din Ucraina, posibilitatea extinderii conflictului din Orientul Mijlociu sau tensiunile în creștere din Marea Chinei de Sud) iar marile bănci au semnalat începerea procesului de reducere a dobânzilor odată cu scăderea inflației.
Primul gest a fost făcut joia trecută de Banca Națională a Elveției care a tăiat rata de referință cu un sfert de punct procentual, la 1,5%/an.
În regiune, media monedei maghiare s-a apreciat la 396,98 forinți/euro iar a celei poloneze la 4,3091 zloți/euro.
CITEȘTE ȘI: